Pakoplyčio akmuo

Pakoplyčio akmuo (dar vadinamas Laumių akmeniu) – riedulys, stūksantis Šilalės rajone, Pakoplyčio kaime, ant Akmenos kranto, 550 m į šiaurės vakarus nuo Pakoplyčio kaimo kapelių.

Akmens pietinė dalis iš kairiojo Akmenos kranto kyšo ties Gegrugynės vietove, kur upė daro vingį (čia jos plotis siekia 8–10 m). Akmens matmenys – 5 × 3,7 × 1,9 m, jis netaisyklingos formos, suskeldėjęs, vidutinio stambumo rausvai pilkas granitas; esama 1,5 m ilgio gamtinio lovio, kuris žemėja į upę.

Padavimuose minima, kad akmuo priklausąs laumėms, esą jos čia skalbėsi.Gintautas Zabiela, Vykintas Vaitkevičius. 1996 m. žvalgomosios archeologinės ekspedicijos Raseinių, Šilalės bei Tauragės rajonuose ataskaita. – Vilnius: Lietuvos istorijos institutas, 1996, 18–19 psl.

Respublikinės reikšmės gamtos paminklu paskelbtas 1987 m.Gediminas Isokas. Lietuvos gamtos paminklai. – Vilnius: Mintis, 1995, 275 psl.

 Išnašos 

Kategorija:Lietuvos rieduliai
Kategorija:Lietuvos gamtos paminklai
Kategorija:Šilalės rajono paveldas